C 132/52
SK
Úradný vestník Európskej únie
14.4.2023
Streda 5. októbra 2022
90.
ďalej vyzýva EÚ, aby zabezpečila, že sekretariát CITES bude pri vykonávaní misií dohovoru CITES v krajinách, v ktorých sa nachádzajú zariadenia na chov ázijských mačkovitých šeliem, ktoré vzbudzujú obavy, uplatňovať prístup založený na riziku; 91. s veľkým znepokojením konštatuje, že všetkých päť druhov rodu Panthera (tigre, levy, jaguáre, leopardy a leopardy snežné) má nepriaznivý stav ochrany od „takmer ohrozeného druhu“ po „ohrozený druh“, pričom ich populácie klesajú; 92. naliehavo vyzýva všetky zmluvné strany, aby bez výnimky zakázali komerčný obchod s piatimi druhmi rodu Panthera (tigre, levy, jaguáre, leopardy a leopardy snežné); okrem toho vyzýva členské štáty, aby zakázali chov týchto druhov v zajatí súkromnými subjektmi, ktoré nie sú licencovanými zoologickými záhradami, keďže to môže uľahčiť nezákonné obchodovanie s nimi; 93. poukazuje na to, že legálny komerčný obchod s druhmi chovanými v zajatí, ako sú tigre a iné mačkovité šelmy, je veľmi škodlivý, pretože stimuluje dopyt, komplikuje presadzovanie práva a poskytuje široké možnosti legalizácie nezákonného pôvodu; 94. žiada zatvorenie tigrích fariem a ukončenie všetkého komerčného obchodu s tigrami chovanými v zajatí a ich časťami; 95. vyzýva Komisiu, členské štáty a všetky zmluvné strany dohovoru CITES, aby zabezpečili zaradenie afrického leva do prílohy I s cieľom dosiahnuť jeho optimálny stav ochrany a vyzýva, aby sa potlačilo nezákonné obchodovanie s africkým levom, ku ktorému dochádza najmä s ázijskými krajinami; Slony 96. vyzýva Komisiu, aby v plnej miere podporovala a aktívne presadzovala začlenenie všetkých populácií afrických slonov do prílohy I k dohovoru CITES a odmietla preradenie akýchkoľvek populácií slonov z prílohy I do prílohy II; 97. vyzýva Komisiu a členské štáty, aby podporili vytvorenie jednoduchého a jednotného právneho rámca pre obchod so živými slonmi africkými chytenými vo voľnej prírode, ktorý by obmedzil vývoz na programy ochrany in-situ alebo bezpečné oblasti vo voľnej prírode v rámci prirodzeného a historického výskytu tohto druhu v Afrike; 98. zdôrazňuje pozíciu štátov, ktorých územie je súčasťou oblasti výskytu slona afrického, ktoré sú členmi Koalície pre slona afrického a v skupine odborníkov Komisie pre prežitie druhov pre slona afrického únie IUCN, ktoré neschvaľujú odstraňovanie slonov afrických z voľnej prírody na akékoľvek využitie v zajatí; 99. naliehavo vyzýva EÚ, aby zdôraznila nedostatočné vykonávanie všetkých ustanovení rozhodnutí CITES 18.226 a 18.227 a aby dôrazne vyzvala všetky zmluvné strany, aby sa týmito ustanoveniami zaoberali v plnom rozsahu, pričom si je vedomá záväzkov viacerých štátov, ktorých územie je súčasťou oblasti výskytu slona ázijského, že zavedú bezpečnejšie systémy registrácie, označovania a sledovania živých slonov ázijských; 100. naliehavo žiada, aby sa urýchlene uzavreli všetky zostávajúce legálne domáce trhy so slonovinou, napríklad ten v Japonsku, a vyzýva EÚ a všetky zmluvné strany, aby sa postavili proti všetkým návrhom na zrušenie obmedzení obchodu so slonovinou; 101. vyzýva Komisiu a členské štáty, aby požadovali zvýšenie transparentnosti a zlepšenie riadenia zásob a skladov slonoviny a podporili ich likvidáciu; 102. vyzýva EÚ, aby nadviazala na svoj návrh predložený na 74. zasadnutí Stáleho výboru dohovoru CITES a zabezpečila, aby sa do správ o informačnom systéme o obchode so slonmi (ETIS) vrátane správy, ktorá sa má predložiť konferencii COP 19, zahrnula analýza zaistení slonoviny spojených s každou zmluvnou stranou s legálnymi domácimi trhmi pre komerčný obchod so slonovinou, a požiadala sekretariát CITES, aby využil informácie získané prostredníctvom monitorovania nezákonného zabíjania slonov (MIKE), systému ETIS a procesu národného akčného plánu pre slonovinu (NIAP) na vykonanie analýzy, kde pravdepodobne existujú najväčšie nenahlásené zásoby; 103. naliehavo vyzýva EÚ a jej členské štáty, aby podporili odporúčanie preskúmať proces NIAP s cieľom zabezpečiť, aby naďalej spĺňal svoj účel, a vyzýva príslušné strany, aby v rámci procesu NIAP vyvíjali ďalšie úsilie v oblasti zásob slonoviny;